MEDDELELSE FRA KOMMISSIONEN TIL EUROPA-PARLAMENTET i henhold til EF-traktatens artikel 251, stk. 2, andet afsnit vedrørende Rådets fælles holdning med henblik på vedtagelse af Europa-Parlamentets og Rådets direktiv om statistiske undersøgelser, der skal foretages for at bestemme produktionskapaciteten i plantager med visse arter af frugttræer

1. Sagsforløb

Fremsendelse af forslaget til Europa-Parlamentet og Rådet

(KOM(2000) 753 endelig - 2000/0291 (COD) 23. november 2000

Europa-Parlamentets udtalelse ved førstebehandlingen 13. juni 2001

Rådets vedtagelse af den fælles holdning 8. november 2001

2. Formål med Kommissionens forslag

* Rådets direktiv 76/625/EØF om statistiske undersøgelser, der skal foretages for at bestemme produktionskapaciteten i plantager med visse arter af frugttræer [1], har gjort det muligt for medlemsstaterne at foretage fem femårlige undersøgelser på dette område.

[1] EFT L 218 af 11.8.1976, s. 10.

* Erfaringerne fra direktivets gennemførelse viser, at der er et påtrængende behov for at indføre mere fleksible regler for den praktiske gennemførelse af undersøgelsen.

* Kommissionen har på baggrund heraf fundet det hensigtsmæssigt at benytte lejligheden til at udarbejde et nyt direktiv, som vil være lettere at forstå og gennemføre end et direktiv, der er blevet ændret flere gange.

* Især på følgende punkter er bestemmelserne mere fleksible:

- Undersøgelsesmetodologien: den faste tærskelværdi erstattes om et krav om, at stikprøven skal være repræsentativ.

- Tidspunktet for undersøgelsens gennemførelse: det tidligere faste tidspunkt (foråret) er ophævet. Den eneste faste betingelse er fristen for indberetning af resultaterne til Kommissionen. Medlemsstaterne kan på grund af fleksibiliteten vælge det mest hensigtsmæssige tidspunkt til gennemførelse af undersøgelsen.

3. Bemærkninger til den fælles holdning

3.1. Generelle bemærkninger

Parlamentet har ved førstebehandlingen godkendt Kommissionens forslag med to ændringsforslag. Ændringsforslagene er komplekst udformet, da de vedrører forskellige forhold i samme artikel.

Ændringsforslag 1

Artikel 1

a) Eksemplerne på små citrusfrugter udgår.

b) Der tilføjes 5 nye arter i tabellen over arter, der indgår i undersøgelsen (mandler, johannesbrød, hasselnødder, valnødder, kastanjer).

c) Tabellen over de arter, der indgår i undersøgelsen, skal kunne ændres ved en udvalgsprocedure.

Ændringsforslag 2

Artikel 2

A. Grundstammer tilføjes til de kendetegn, der skal undersøges.

B. Med hensyn til træernes alder udgår henvisningen til dobbeltpodning.

C. Ordet "netto" i forbindelse med arealangivelsen udgår.

Kommissionen kan delvis acceptere Europa-Parlamentets ændringsforslag, nemlig:

- ændringsforslag 1, punkt a) og c)

- ændringsforslag 2, punkt B og C.

I Rådets fælles holdning medtages bl.a. den del af Europa-Parlamentets ændringsforslag, som Kommissionen har accepteret.

Hvad derimod angår tilføjelsen af 5 nye arter i tabellen over arter, der indgår i undersøgelsen, samt tilføjelsen af grundstammer til de kendetegn, der skal undersøges, er Kommissionen af den opfattelse, at der, for ikke at gøre den femårlige undersøgelse af frugttræer tungere, bør foretages tekniske drøftelser med medlemsstaterne, pilotundersøgelser osv., før den nuværende undersøgelse udvides. En erklæring fra Kommissionen herom er vedlagt som bilag til Rådets note om vedtagelse af direktivet. I øvrigt er Rådet af samme opfattelse som Kommissionen.

3.2. Beslutninger vedrørende Europa-Parlementets ændringsforslag ved førstebehandlingen

3.2.1. Accepteret af Kommissionen og indarbejdet i den fælles holdning

Ændringsforslag 1 - Kommissionen accepterer, at eksemplerne på små citrusfrugter udgår, og den accepterer den del, der vedrører muligheden for gennem en udvalgsprocedure at ændre tabellen over de arter, der skal undersøges. Tabellen er anført i bilaget til forslaget. Dette ændringsforslag indebærer, at forslaget bliver mere fleksibelt, hvilket vil være hensigtsmæssigt.

Ændringsforslag 2 - Kommissionen accepterer den del, der vedrører ophævelsen af henvisningerne til "dobbeltpodning" og "nettoareal". Dette vil gøre det muligt at få mere pålidelige resultater.

3.2.2. Accepteret af Kommissionen, men ikke indarbejdet i den fælles holdning (Kommissionens holdning).

Ingen

3.3. Nye bestemmelser indføjet af Rådet og Kommissionens holdning hertil.

I artikel 3 tilføjes som stk. 4:

"Gennemførelsesbestemmelserne til denne artikel vedtages efter proceduren i artikel 8, stk. 2."

Kommissionen kan godkende den foreslåede tilføjelse, da den gør det muligt ved udvalgsprocedurer at løse de tekniske spørgsmål i forbindelse med gennemførelsen af bestemmelserne i artikel 3.

Rådet har også omformuleret nogle dele af teksten for at gøre dem tydeligere.

3.4. Eventuelle problemer med udvalgsproceduren i forbindelse med vedtagelsen af den fælles holdning (og af Kommissionens holdning hertil).

Ingen.

4. Konklusion

Af ovennævnte grunde kan Kommissionen tilslutte sig Rådets fælles holdning, som blev enstemmigt vedtaget.